રાજ્ય સરકાર ચારેકોર તળાવો ઉંડા કરાવીને, નદી સાફ કરાવીને, ખાડીમાંથી અને કેનાલમાંથી કચરો કઢાવીને જળસંચય અભિયાન ચલાવી રહી છે. સુજલામ સુફલામ જળ અભિયાનના રૂપાળા નામે ચાલતા આ અભિયાનથી કેટલું પાણી સંગ્રહ કરી શકાશે એ તો આગામી ચોમાસા પછી ખબર પડશે. સંગ્રહ કરાશે તે પણ આગામી વર્ષ માટે હશે પરંતુ હાલમાં જે આકરો ઉનાળો ચાલી રહ્યો છે, તેનું શું. તેનો ઉત્તર નથી મળી રહ્યો. ગણદેવી પાસે કેનિંગ ફેક્ટરી વિસ્તારમાં લોકોની હાલત કફોડી થઈ છે. સતીમાતા મંદિર પાસેનું તળાવ સુકાઈ ગયું છે. લોકો પાસે પાલિકા ટેન્કરથી પાણી મોકલાવે તેના ઉપર નિર્ભર રહેવા સિવાય બીજો કોઈ છૂટકો નથી ત્યારે મંદિરમાં જે રીતે લાઈન લાગી હોય તેમ લોકોએ બે બેડા પાણી માટે લાંબી લાઈન લગાવવા માટે મજબૂર થવું પડ્યું છે. કદાચ સરકાર જળસંચયની સાથે જળતૃપ્તી અભિયાન પણ સાથે છેડે તો વધારે યથાર્થ લાગી શકે.